b'\n_START_ARTICLE_\nLeif Welding-Olsen\n_START_SECTION_\nAndre verdenskrig\n_START_PARAGRAPH_\nWelding Olsen var kaptein og sjef p\xc3\xa5 bevoktningsfart\xc3\xb8yet \xc2\xabPol III\xc2\xbb, er kjent som den f\xc3\xb8rste nordmann som falt under  den tyske invasjonen, natt til 9. april 1940 i ytre Oslofjord. Flere norske sj\xc3\xb8folk var omkommet ved torpederinger f\xc3\xb8r denne tid, men Norge var da ikke formelt i krig. Welding Olsen falt f\xc3\xb8r midnatt 8. april. _NEWLINE_Welding-Olsen var sjef p\xc3\xa5 det lille bevoktningsfart\xc3\xb8yet \xc2\xabPol III\xc2\xbb, en av marinen innleid hvalb\xc3\xa5t. Noe f\xc3\xb8r midnatt 8. april oppdaget de den inntrengende, tyske invasjonsfl\xc3\xa5ten. Dette ble kl. 2310 varslet med raketter til Rau\xc3\xb8y fort og \xc2\xabPol III\xc2\xbb iverksatte tiltak for at de ukjente skulle identifiseres. Fra den tyske styrken ble \xc2\xabAlbatros\xc2\xbb gitt oppgaven \xc3\xa5 bringe \xc2\xabPol III\xc2\xbb til taushet._NEWLINE_En kort, ulik, kamp oppsto. Welding Olsen ble alvorlig s\xc3\xa5ret i beina og \xc2\xabPol III\xc2\xbb skutt i brann. Mannskapet p\xc3\xa5 \xc2\xabPol III\xc2\xbb gikk i lettb\xc3\xa5ten, mens Olsen var s\xc3\xa5 forkommen at han ble i vannet og druknet. Mannskapet ble deretter tatt opp av \xc2\xabAlbatros\xc2\xbb, mens \xc2\xabPol III\xc2\xbb ble antatt fortapt der den drev brennende bort. Dagen etter ble \xc2\xabPol III\xc2\xbb gjenfunnet, slept til Horten og gikk etter reparasjon inn i tysk tjeneste. Den eksisterte fram til 2011 som br\xc3\xb8nnb\xc3\xa5t under navnet \xc2\xabArn\xc3\xb8ytrans\xc2\xbb, da den ble sendt til opphugging._NEWLINE_At Welding Olsen klarte \xc3\xa5 gi varsel, m\xc3\xa5 antas \xc3\xa5 ha hatt vesentlig betydning for at mannskapene ved Oscarsborg rakk \xc3\xa5 treffe de n\xc3\xb8dvendige beslutninger og forberedelser som f\xc3\xb8rte til at \xc2\xabBl\xc3\xbccher\xc2\xbb ble senket ved Dr\xc3\xb8bak i gr\xc3\xa5lysningen.'